Kõige värvikamad sündmused leidsid aset Tartus. Kuna Postimees tõi ära nii Maanõukogu otsuse teksti kui kirjelduse saadikute laialiajamisest, otsustasid Tartu enamlased ajalehe sulgeda. 18. novembril tungisid enamlikud läti kütid Postimehe toimetuse ja trükikoja ruumidesse, peatasid ajalehe trükkimise, konfiskeerisid kogu tiraaži ning arreteerisid kohalviibijad. Lätlaste vägivald eesti ajalehe suhtes tekitas rahvuslikku vaenu ning Eesti tagavarapataljoni sõdurid saavutasid relvaähvardusel vahistatute vabastamise. Postimehel lubati taas ilmuda. 19. novembril peeti Tartu kommertskooli ruumes rahvakoosolek, mis otsustas korraldada manifestatsiooni Maanõukogu toetuseks ja Eesti enesemääramise teostamiseks (dok 28 ja 29).